*Opetus- ja kulttuuriministeriölle*

# Suomen ylioppilaskuntien liiton lausunto koskien hallituksen esitystä laiksi opintotukilain muuttamisesta sekä eräiksi siihen liittyviksi laeiksi

Suomen ylioppilaskuntien liitto (SYL) ry. kiittää mahdollisuudesta lausua ja esittää kunnioittavimmin lausuntonaan seuraavaa.

SYL pitää esitettyjä muutoksia opintotukilakiin ja muihin siihen liittyviin lakeihin hyvinä.

# Huoltajakorotuksesta

75 euron huoltajakorotus tulee edistämään kaikkien pienituloisimpien perheellisten toimeentulon edellytyksiä ja mahdollisuuksia täyspäiväiseen opiskeluun. Huoltajakorotus on tarpeellinen etenkin opintotukileikkauksien astuttua voimaan. SYL kuitenkin huomauttaa, että 75 euron huoltajakorotus ei korvaa perheellisille opiskelijoille kokonaisuudessaan edes opintorahan maksimissaan 86 euron leikkauksia. Perheelliset opiskelijat menettävät opintotukiuudistuksen yhteydessä myös keskimäärin noin 27 euroa asumistukea ja pienituloisimpien opiskelijoiden tapauksessa myös toimeentulotukea.

SYL pitää myönteisenä, että huoltajakorotus astuu voimaan aikaisimpana mahdollisena ajankohtana 1.1.2018. On myös olennaista, että huoltajakorotusta ei oteta huomioon asumistukitulona eikä se vaikuta päivähoitomaksujen, kotihoidontuen ja yksityisen hoidon tuen suuruuteen.

# Opintotuki- ja koulumatkatukioikeudesta

SYL pitää esitettyjä muutoksia hyvänä ja kiittää hallitusta reagoinnista maahanmuuttajien, turvapaikanhakijoiden ja pakolaisten määrän ja koulutustarpeen lisääntymiseen.

# Opintotukiajan pidennyksen ehdoista

SYL pitää esitettyä yksinkertaistusta kannatettavana. Muutos yksinkertaistaa opintotukiajan pidennyksen myöntämisen harkintaa, mikä on SYL:n mielestä erityisen hyvä opintotuen ratkaisutoiminnan siirtyessä kokonaan yliopistoilta Kansaneläkelaitokselle tammikuussa 2018.

Suomen ylioppilaskuntien liitto (SYL) ry.

Riina Lumme Eero Manninen

puheenjohtaja pääsihteeri

Lisätietoa:

Puheenjohtaja Riina Lumme, 044 906 5007, riina.lumme@syl.fi

Sosiaalipolitiikan asiantuntija Silja Silvasti, 044 515 2233, silja.silvasti@syl.fi